[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.7.2008

COM(2008) 459 окончателен

2008/0150 (CNS)

Предложение за

ДИРЕКТИВА НА СЪВЕТА

за изменение на Директиви 92/79/ЕИО, 92/80/ЕИО и 95/59/ЕО относно структурата и ставките на акцизите, прилагани към промишлено обработен тютюн

(представена от Комисията) {SEC(2008) 2266}{SEC(2008) 2267}

ОБЯСНИТЕЛЕН МЕМОРАНДУМ

1) КОНТЕКСТ НА ПРЕДЛОЖЕНИЕТО

- Основания и цели на предложението

Съгласно член 4 от Директива 92/79/ЕИО на Съвета от 19 октомври 1992 г. за сближаване на данъците върху цигарите[1] и член 4 от Директива 92/80/ЕИО на Съвета от 19 октомври 1992 г. за сближаване на данъците върху обработения тютюн, непредназначен за цигари[2], от Европейската комисия се изисква на всеки четири години да извършва преглед на доброто функциониране на единния пазар, реалната стойност на ставките на акцизите и по-общите цели на Договора. Предполага се, че този преглед ще обхване съответните разпоредби на Директива 95/59/ЕО от 27 ноември 1995 г. относно данъците, различни от данъка върху оборота, които оказват влияние върху потреблението на тютюневи изделия[3]. Като се имат предвид характеристиките на изделията от промишлено обработен тютюн, следва да се обърне по-специално внимание на съображенията, свързани със здравната политика.

Настоящото предложение за директива предлага определен брой важни изменения в съществуващото законодателство на Общността, за да се модернизират и опростят съществуващите правила, така че да бъдат по-прозрачни и да отразяват по-добре въпросите, свързани с общественото здраве. В допълнение, това предложение разглежда привеждането в съответствие на акцизите за фино нарязан тютюн за пушене („за свиване“) с акцизите за цигари.

Предложените изменения са в резултат на задълбочено изследване, проведено от Комисията. Заключенията от това изследване са изложени в приложения доклад на Комисията.

- Общ контекст

Както беше заявено по-горе, член 4 от Директиви 92/79/ЕИО и 92/80/ЕИО предвижда ставките и структурата на акцизите да се преразглеждат на всеки четири години.

В съответствие с тази разпоредба през септември 1995 г. Комисията представи своя първи доклад. [4] Този доклад отбелязва, че по принцип е настъпило слабо сближаване, но заключава, че е необходим по-задълбочен анализ и консултация със заинтересовани страни, преди да се вземат окончателни решения относно промяната на законодателството.

Вторият доклад , представен от Комисията през май 1998 г.[5], предложи като необходими само няколко технически изменения в съществуващото законодателство на Общността и заключи, че структурите и ставките на акцизите могат да останат непроменени. Докладът беше придружен от предложение за директива за изменение на съществуващото законодателство относно тютюна с цел включване на препоръчаните технически корекции. Предложението беше прието от Съвета на 29 юли 1999 г. като Директива 1999/81/ЕО. Въпреки това, със заявление, вписано в протокола на Съвета, голям брой държави-членки поискаха от Комисията да обсъди по-основен преглед на ставките и структурите на акцизите върху тютюневи изделия.

През март 2001 г. Комисията представи своя трети доклад[6] . Докладът беше придружен от предложение за директива, въвеждаща значителни преразглеждания. За цигарите Комисията предложи минимална фиксирана сума на акциза от 70 EUR за 1000 къса в най-търсената ценова категория, в допълнение към съществуващото минимално изискване от 57 %, така че да гарантира по-голямо сближаване на равнищата на данъците между държавите-членки. Предложението на Комисията също предвижда данъчно облагане, подобно на това на цигарите, за конкурентните тютюневи изделия като фино нарязания тютюн. Предложението беше прието от Съвета на 12 февруари 2002 г. като Директива 2002/10/ЕО. Въпреки това Съветът се съгласи само с 64 EUR като въведена минимална фиксирана сума и не приведе минималните ставки за фино нарязания тютюн в съответствие с минималните ставки за цигарите. В този контекст Комисията, по искане на определен брой държави-членки, направи следното заявление в протокола на Съвета относно Директива 2002/10/ЕО: „Комисията твърди, че в своя следващ доклад за преглед, предвиден съгласно член 4 от Директива 92/79/ЕИО и Директива 92/80/ЕИО, ще представи достатъчно елементи, за да премине към общ преглед на възможността за привеждане на структурата на акцизите за фино нарязан тютюн за пушене в съответствие с акцизите за цигари“.

Настоящият преглед е четвъртият и отново предлага определен брой значителни изменения в съществуващото законодателство на Общността, за да се модернизират съществуващите правила и да се гарантира равнопоставеност на операторите. В допълнение, защитата на общественото здраве е изключително важен въпрос в този преглед, като се има предвид, че на 30 юни 2005 г. Европейската общност е станала страна по Рамковата конвенция на Световната здравна организация (СЗО) за контрол на тютюна и че няколко държави-членки изискват по-висока степен на защита на човешкото здраве и следователно по-висок европейски минимум за акцизите върху тютюна. На последно място, като се има предвид упоменатото по-горе заявление на Комисията, настоящото предложение разглежда привеждането в съответствие на акцизите за фино нарязания тютюн („за свиване“ на цигари) с акцизите за цигарите.

- Действащи разпоредби в областта, за която се отнася предложението

Текущите разпоредби са изложени в Директиви 92/79/ЕИО, 92/80/ЕИО и 95/59/ЕО.

Този режим беше въведен на 1 януари 1993 г. Той е резултат от дискусиите, които започнаха през 1985 г. с Бялата книга за завършване на вътрешния пазар, в която Комисията предложи пълно хармонизиране на акцизите върху промишлено обработения тютюн. Въпреки това Съветът избра да не предприема този подход и хармонизацията включи само данъчните структури и минималните ставки.

- Съгласуваност с другите политики и цели на Съюза

Настоящото предложение е в съответствие с основните политики и цели на Съюза.

Член 152 от Договора предвижда да се гарантира висока степен на защита на човешкото здраве при определянето и осъществяването на всички политики и дейности на Общността. Като се имат предвид характеристиките на изделията от промишлено обработен тютюн, по-специално внимание се обръща на връзката между общественото здраве и окончателната цена на продуктите, като се прави преглед на Рамковата конвенция на Световната здравна организация (СЗО) за контрол на тютюна.

Тютюнопушенето все още е основната форма на предотвратима смърт в Общността и една от водещите причини за заболеваемостта и смъртността в ЕС при 650 000 случая на година на смърт, настъпила вследствие на тютюнопушене .

Данъчното облагане представлява част от цялостната стратегия за предотвратяване и разубеждаване, която включва също и други мерки за намаляване на търсенето, като неценови мерки, защита от излагане на тютюнев дим, регулиране на съдържанието и др. Според Световната банка обаче увеличенията на цените на тютюневите продукти представляват най-ефективният начин за предотвратяване на тютюнопушенето. Увеличение на цената от 10 % намалява потреблението от страна на възрастни лица средно с приблизително 4 % в държавите с висок доход. Важно е да се отбележи, че въздействието на по-високите цени има вероятност да е най-голямо при младите хора, които се влияят в по-голяма степен от увеличения на цените, отколкото по-възрастните хора.

Настоящото предложение посочва определянето на парично минимално мито и установяването на данъчен „праг“ за всички цигари, продавани в Европейския съюз, което позволява разглеждането на здравните съображения за всички категории цигари. То увеличава минималните изисквания, за да допринесе за намаляването на потреблението на тютюн през следващите пет години, най-вече като не позволява политиките за контрол на тютюна в държавите-членки да бъдат възпрепятствани от значително по-ниски равнища в други държави-членки. Освен това предложението предоставя на държавите-членки по-голяма гъвкавост при прилагането на специфични мита и при налагането на минимални акцизи върху цигарите за постигане на здравните цели. На последно място, то привежда минималните ставки и структурата за фино нарязания тютюн, предназначен за свиване на цигари, в съответствие със ставката и структурата за цигарите, за да обезкуражи заместването на цигарите с фино нарязан тютюн.

2) КОНСУЛТАЦИЯ СЪС ЗАИНТЕРЕСОВАНИТЕ СТРАНИ И ОЦЕНКА НА ВЪЗДЕЙСТВИЕТО

- Консултация със заинтересованите страни

Този доклад беше предшестван от обширен процес на консултации. Службите на Комисията изискаха от данъчните органи на държавите-членки да изразят мнение относно възможен цялостен преглед на ставките и структурите на акцизите за тютюневите изделия на базата на анкета. Отговорите бяха използвани като основа за последвалите двустранни дискусии между националните администрации и съответните служби на Комисията. Сдружения и други заинтересовани лица (в областта на търговията, здравеопазването и др.) също бяха поканени да предоставят писмени становища посредством обществено допитване по интернет. Събиране и използване на експертни мнения.

Освен изчерпателната консултация със заинтересованите страни при оценката на въздействието са взети предвид писмени становища и статии.

- Оценка на въздействието

Службите на Комисията направиха оценка на въздействието, като се съсредоточиха върху мерките, които биха могли да способстват за модернизиране или постигане на по-голяма прозрачност на структурата на акциза върху тютюневите изделия. Също така специално внимание беше обърнато на връзката между общественото здраве и окончателната цена на продуктите, с оглед на Рамковата конвенция на Световната здравна организация (СЗО) за контрол на тютюна, както и на вариантите за привеждане на структурата и ставките на акцизите за фино нарязан тютюн за пушене („за свиване“), в съответствие с акцизите за цигари.

За да проучи начините за справяне с различните цели на данъчното облагане на тютюна, Комисията направи оценка на четири основни подхода.

Първият подход се състои в ненамеса на равнището на Общността (вариант без промяна на политиката). Този подход няма да реши проблема с нарушенията, свързани с трансграничното пазаруване и контрабандата, които понастоящем съществуват на пазара на тютюн, което води до последици по отношение на приходите и защитата на здравето. Той няма да предостави решение относно данъчната нестабилност и нарушенията на конкуренцията, които понастоящем се създават от понятието за най-търсена ценова категория (НТЦК). Той също така няма да разгледа проблема със заместването и нарушенията на конкуренцията, свързани с данъчното облагане между различните изделия от промишлено обработен тютюн. Поради това Комисията не избра да следва този вариант.

Вариантът на втория подход се състои в промяна само на структурата на акцизите върху цигарите . За да предостави решение за данъчната нестабилност и нарушенията на конкуренцията, които понастоящем се създават от понятието за най-търсена ценова категория, оценката на въздействието разглежда отхвърлянето на понятието за най-търсена ценова категория като основа за минимални изисквания. Вместо това минималните изисквания на Европейския съюз могат да се прилагат за всички цигари или да се прилагат в съответствие със среднопретеглени цени (СПЦ). Едновременно с това въздействието се оценява като предоставящо по-голяма гъвкавост за държавите-членки по отношение на структурата на акцизите на национално равнище.

По принцип този подход има само незначително влияние върху пазарите на тютюн и върху приходите на държавите-членки. Нито правилото за 57 % за всички цигари, нито това за среднопретеглените цени ще доведе до увеличение на административните разходи за което и да е от заинтересованите лица. И двата варианта ще опростят режима в сравнение с настоящата ситуация. Прилагането единствено на минимум от 64 EUR върху всички цигари обаче ще създаде данъчен праг за всички цигари в Европейския съюз. То също ще намали данъчните и ценовите разлики между държавите-членки повече от другите варианти и, в значителна степен, ще включи въпросите, свързани с човешкото здраве. Поради това този вариант има приоритет от гледна точка на вътрешния пазар и здравето. От друга страна, прилагането на правилото за 57 % за всички цигари за определен брой държави-членки ще доведе до задължителен пропорционален акциз и няма да е в съответствие с целта за осигуряване на по-голяма гъвкавост за държавите-членки по отношение на специфичните и пропорционалните акцизи. Поради това прилагането на правилото за 57 % за среднопретеглените цени е предпочитаният вариант.

Въпреки това вторият подход няма да вземе предвид в достатъчна степен здравните съображения.

Третият подход се състои в промяна на минималните ставки на акцизите върху цигарите в допълнение към структурата. При оценката на въздействието бяха симулирани увеличения на минималните ставки на акцизите върху цигарите, или 57 %, и/или минимума от 64 EUR за 1000 къса в подвариантите. Отново увеличение на паричния минимум е най-добрият инструмент за постигане на сближаване на данъците и цените на цигарите в Европейския съюз в интерес на вътрешния пазар и с оглед на контрола на тютюна. Увеличението на правилото за 57 % изисква актуализиране на клаузата за дерогация, която понастоящем е определена на 101 EUR. Актуализирането на 122 EUR ще бъде в съответствие с неотдавнашните промени на акцизите върху цигарите на вътрешния пазар и ще има същия ефект като през 2001 г., а именно ще обхване петте държави-членки с най-високи данъци.

С оглед на упоменатото по-горе Комисията е обсъдила определен брой възможни увеличения.

Увеличение на 90 EUR върху всички цигари и 63 % върху средно претеглените цени ще предизвика вероятно намаление на търсенето средно с 10 % в 22 държави-членки. Освен това ще предостави възможност за по-нататъшни увеличения на акцизите върху цигарите също и от тези държави-членки, които вече имат високо равнище на данъчно облагане. Освен в България и Румъния това няма да направи цените прекалено високи в сравнение с местната покупателна сила на държавите-членки.

Общо взето в областта на цигарите този подход изглежда най-подходящ за гарантиране на правилното функциониране на вътрешния пазар, както и на висока степен на защита на здравето.

Четвъртият подход се състои в промяна на структурите и минималните ставки на акцизите върху други продукти , по-специално на фино нарязания тютюн, за да се избегне заместването на цигарите с тютюневи изделия, обложени с по-нисък данък.

Съществените разлики между държавите-членки в равнището на данъците върху фино нарязания тютюн водят до контрабанда и трансгранично пазаруване в определен брой съседни страни и пораждат нарушения на вътрешния пазар. Освен това, разликата между равнищата на данъчно облагане на цигарите и на фино нарязания тютюн поражда заместване.. Трудно е да се обосноват съществени разлики в минималните ставки за тези продукти на равнището на Общността, както от гледна точка на лоялната конкуренция, така и от гледна точка на превенцията на здравето, като се има предвид вредният характер и на двата продукта. Поради това минималните ставки за фино нарязания тютюн, предназначен за свиване на цигари, следва да бъдат приведени в съответствие със ставката за цигарите.

За фино нарязания тютюн държавите-членки могат да избират между спазването на парична или пропорционална минимална ставка. Въпреки това, тъй като изискването за паричен минимум е най-добрият фактор за сближаване, следва да има (освен пропорционалната минимална ставка) задължителна парична минимална ставка за всички държави-членки, както за цигарите.

Като се имат предвид специфичните характеристики на фино нарязания тютюн, разумно е минималният акциз за фино нарязания тютюн да може да бъде определен на приблизително две трети от минималната данъчна тежест на акцизите за цигари. За да се спази съотношението от две трети между фино нарязания тютюн и цигарите, изискването за паричен минимум следва да бъде определено на 43 EUR за килограм и изискването за пропорционален минимум на 38 %.

Прилагането на упоменатото по-горе съотношение 2:3 за предложените увеличения за цигарите ще увеличи минималните ставки на фино нарязания тютюн на 60 EUR и 42 % за период от пет години.

3) ПРАВНИ ЕЛЕМЕНТИ НА ПРЕДЛОЖЕНИЕТО

- Обобщение на предложеното действие

Комисията предлага:

- да се отхвърли най-търсената ценова категория като отправна точка за минималните изисквания на Европейския съюз относно акцизите и за измерване на значението на специфичния акциз в рамките на общата данъчна тежест

Най-търсената ценова категория, като основа за минимални ставки, не е в съответствие с целите на вътрешния пазар, тъй като тя води до разделяне на пазарите за тютюн на държавите-членки. Освен това отхвърлянето на най-търсената ценова категория значително ще опрости режима, ще създаде условия за равнопоставеност на производителите и ще подчертае значението на целите, свързани със здравеопазването. Вместо това се предлага минималното изискване от 64 EUR да се прилага за всички цигари, което ще направи съществуващата ситуация по-прозрачна и ще установи „данъчен праг“ за продаваните цигари в Европейския съюз, като се разглеждат вътрешният пазар и здравните въпроси за всички категории цигари. Едновременно с това се предлага среднопретеглените цени да са основа за другите минимални изисквания. Това ще предостави решение относно данъчната нестабилност, която се създава от понятието за най-търсена ценова категория и ще осигури лоялна и неутрална конкурентна среда за производителите на тютюн.

По подобни причини най-търсената ценова категория вече не следва да бъде основа за измерване на значението на специфичния акциз в рамките на общата данъчна тежест (член 16, параграф 2 от Директива 95/59/ЕО). Вместо това отправна точка следва да бъдат среднопретеглените цени.

- постепенно да се увеличи минималното изискване за цигарите в съответствие с целите на вътрешния пазар и здравните съображения

Необходимо е по-голямо сближаване, за да се гарантира правилното функциониране на вътрешния пазар. В действителност все още има значителни разлики между равнищата на данъците в различните държави-членки. За да бъде постигната тази цел, минималните равнища на данъците следва да бъдат увеличени.

През периода 2002—2006 г. потреблението на цигари в Европейския съюз е намаляло с малко повече от 10 %. През същия период акцизите върху цигарите са се увеличили с около 33 %. За да се предизвика подобен спад в потреблението през следващите 5 години, е желателно да има по-нататъшни увеличения на акцизите. Като се вземе предвид еластичност на цените от -0,43, както предлага Световната банка, необходимо е увеличение на цените от 25 %, за да се постигне намаление в търсенето от 10 %. От здравна гледна точка увеличение на 90 EUR за всички цигари и 63 % за среднопретеглените цени ще предизвика вероятно намаление на търсенето средно от 10 % в 22 държави-членки, по-специално чрез защита на резултатите от политиките, провеждани от държавите-членки в областта на данъчното облагане. Още повече че това ще предостави възможност за по-нататъшни увеличения на акцизите върху цигарите също и от тези държави, които вече имат високо равнище на данъчно облагане.

Тези увеличения следва да се въвеждат постепенно в продължение на период от пет години, а именно най-късно до 31 декември 2013 г. За да се вземе предвид това, че текущите преходни периоди, отпуснати съгласно Актовете за присъединяване, още не са изтекли за определен брой държави-членки, срокът за транспониране се удължава за тези държави-членки с 1 или 2 години в зависимост от текущите оставащи преходни периоди.

- да се предостави на държавите-членки по-голяма гъвкавост за прилагане на специфични мита и на минимални акцизи върху цигарите;

Както се твърди в доклада на Комисията, от гледна точка на вътрешния пазар, както и от бюджетна и здравна гледна точка, специфичните и минималните мита имат ясни предимства и може да бъде осигурена по-голяма гъвкавост за държавите-членки, които разчитат в по-голяма степен на специфичните акцизи или на минималните мита.

Въпреки това, за да се избегне ситуацията на чисто специфично данъчно облагане в една държава-членка и чисто пропорционално данъчно облагане в съседна държава-членка, което ще доведе до трансграничен поток за привилегированите марки от първата към втората държава-членка и противоположен поток на марките с най-ниска цена, продължава да е желателна известна съвместимост на структурите на акцизите. Поради това се предлага да бъде разширен диапазонът от 5 % — 55 % на 10 % — 75 % от общата данъчна тежест.

По отношение на минималните акцизи на държавите-членки се предоставя по-голяма гъвкавост, като вече не се ограничава равнището на минималния данък към дължимия акциз върху най-търсената ценова категория, какъвто понастоящем е случаят с другите тютюневи изделия.

- да се приведат постепенно минималните ставки за фино нарязания тютюн, предназначен за свиване на цигари, в съответствие със ставките за цигарите;

В съответствие със структурата на минималните ставки върху цигарите се предлага въвеждането на изискване за задължителен паричен и пропорционален минимум за фино нарязания тютюн. За да се спази съотношението от две трети между фино нарязания тютюн и цигарите, изискването за паричен минимум следва да бъде определено на 43 EUR за килограм и изискването за пропорционален минимум на 38 %.

Прилагането на упоменатото по-горе съотношение 2:3 към предложените увеличения за цигарите ще увеличи минималните ставки за фино нарязания тютюн на 60 EUR и 42 %.

- да се коригират при инфлация минималните изисквания за тютюневите изделия, различни от цигари и фино нарязан тютюн, предназначен за свиване на цигари.

Необходима е корекция на специфичните акцизи за пури и пурети, както и за тютюн за пушене (различен от фино нарязания тютюн, предназначен за свиване на цигари), за да се вземе предвид инфлацията за периода от 2003 г. до 2007 г. Въз основа на данните от Евростат относно годишната норма на промяна на хармонизирания индекс на потребителските цени (ХИПЦ) между 2003 г. и 2007 г. нормата на инфлацията може да бъде оценена приблизително на 2 % на година или на 8 % през целия период. Прилагането на този процент към минималните специфични суми и закръгляване до най-близката единица дава 12 EUR за пурите и пуретите и 22 EUR за друг тютюн за пушене.

- да се измени съществуващото определение за цигари, пури и друг тютюн за пушене.

- да се измени определението за цигари

Едно цилиндрично тяло от тютюн за целите на акцизите се смята за две цигари, когато без филтъра или мундщука е по-дълго от 9 cm, но не по-дълго от 18 cm, или за три цигари, когато без филтъра или мундщука е по-дълго от 18 cm, но не по-дълго от 27 cm, и т.н. За да се намалят акцизите върху цигарите, се предлагат нови продукти, които се състоят от цилиндрични тела от тютюн от 18 cm и отделни филтри. Цилиндричните тела впоследствие се нарязват на три къса и се поставят във филтрите. Следователно три цигари се облагат като две. За да се прекрати тази тенденция, една ролка тютюн следва да се смята за две цигари, когато без филтъра или мундщука е по-дълга от 9 cm, но не по-дълга от 12 cm, като три цигари, когато е по-дълга от 12 cm, но не по-дълга от 15 cm, и т.н.

- да се измени определението за пури

Няколко държави-членки и търговският сектор са докладвали, че са се появили нови продукти, които са обозначени като пури — те имат по-скоро цвета на пура или пурета отколкото белия цвят на цигара — но по отношение на функциите, вкуса и представянето трябва да се смятат за заместители на цигарите. Поради това е за предпочитане да се премахне напълно съответната разпоредба (член 3, точка 3 от Директива 95/59/ЕО) от текущото определение за пура. Това изменение гарантира еднакво данъчно облагане за тези продукти и ограничава прилагането на по-ниската минимална ставка за традиционните пури или пурети.

- да се измени определението за тютюн за лула

Определението за тютюн за пушене следва да се адаптира, за да се прави по-добро разграничение между тютюн за лула и фино нарязан тютюн и за да се избягва неподходящо данъчно облагане. Предлага се да се увеличи минималната дебелина на тютюна за лула от настоящата дебелина от 1 mm на 1,5 mm.

- наблюдение на режима на данъчно облагане на тютюна

Член 4 от Директиви 92/79/ЕИО и 92/80/ЕИО предвижда Комисията редовно да изследва структурата и ставките на акцизите. Въпреки това, за да осъществява това изследване, на Комисията е необходима информация относно количествата и цените на тютюневите изделия, пуснати за потребление в държавите-членки. За да гарантира ефикасно и ефективно събиране на тази информация от всички държави-членки, се предлагат нови правила по отношение на предоставянето на информация за данъчното облагане на тютюна, както и определението за необходимите статистически данни.

- Правно основание

Договор за създаване на Европейската общност, и по-специално член 93 от него.

- Принцип на субсидиарност

Предложението попада в обхвата на споделената компетенция на Общността и държавите-членки. Поради това се прилага принципът на субсидиарност.

Въпреки че съществуването на настоящите минимални ставки на Европейския съюз ограничава разликите между националните ставки на акцизите върху тютюневи изделия, то не е достатъчно за предотвратяване на постоянното съществуване на значителни разлики, независимо от нарастващото внимание, което държавите-членки обръщат на постигането на здравните цели в тази област. Тези разлики водят до съществено трансгранично пазаруване и контрабанда, което поражда нарушения на конкуренцията на пазара на тютюн, води до загуби на бюджетни ресурси за държавите-членки, които прилагат сравнително висок акциз, и освен това възпрепятства целите на здравната политика.

Нито едно действие на Европейския съюз няма да бъде вредно, тъй като взаимодействието между страните по отношение на данъчната политика не е довело до намаляване на разликите. Ето защо само промяна в съществуващите разпоредби, както е обяснено по-горе, може да подобри съществуващата ситуация. Такава промяна може да бъде направена единствено от законодателя на Общността, който е автор на директивите, които следва да бъдат изменени.

- Принцип на пропорционалност

Предложението е в съответствие с принципа за пропорционалност поради следната(ите) причина(и).

Целите на настоящия преглед се постигат най-добре чрез изменение на настоящите директиви по обяснения по-горе начин.

Предложението се състои предимно от увеличение на минималните ставки, за да се гарантира правилно функциониране на вътрешния пазар, без фискални граници и за да се запазят здравните цели на държавите-членки. Над минимума държавите-членки запазват суверенитет да определят ставки на акцизите на равнища, които смятат за подходящи съгласно собствените си национални обстоятелства. Едновременно с това предложението предоставя на държавите-членки по-голяма гъвкавост при определяне на структурата на акцизите и при налагане на минимални акцизи върху цигарите.

По този начин предложението се ограничава до това, което е необходимо, за да бъдат постигнати целите на Договора.

- Избор на инструменти

Предложени инструменти: директива. В тази област, която вече е в обхвата на поредица от директиви, държавите-членки следва да продължат да спазват важна граница на гъвкавостта, както е обяснено по-горе. Ето защо други средства, освен изменението на директивите, са неподходящи.

4) ОТРАЖЕНИЕ ВЪРХУ БЮДЖЕТА

Приемането на предложението на теория може да окаже въздействие върху изчисляването на собствения ресурс на ДДС. Въпреки това предположението ще бъде незначително и при всички случаи — неизмеримо.

2008/0150 (CNS)

Предложение за

ДИРЕКТИВА НА СЪВЕТА

за изменение на Директиви 92/79/ЕИО, 92/80/ЕИО и 95/59/ЕО относно структурата и ставките на акцизите, прилагани към промишлено обработен тютюн

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по специално член 93 от него,

като взе предвид предложението на Комисията[7],

като взе предвид становището на Европейския парламент[8],

като взе предвид становището на Европейския икономически и социален комитет[9],

като има предвид, че:

(1) В съответствие с член 4 от Директива 92/79/ЕИО на Съвета от 19 октомври 1992 г. за сближаване на данъците върху цигарите[10] и член 4 от Директива 92/80/ЕИО на Съвета от 19 октомври 1992 г. за сближаване на данъците върху обработения тютюн, непредназначен за цигари[11], е извършен задълбочен преглед на ставките и структурата на акцизите върху тютюневите изделия. Този преглед включва разпоредби от Директива 95/59/ЕО на Съвета от 27 ноември 1995 г. относно данъците, различни от данъка върху оборота, които оказват влияние върху потреблението на тютюневи изделия[12].

(2) За да се гарантира правилното функциониране на вътрешния пазар и в същото време висока степен на защита на здравето, както изисква член 152 от Договора за Европейския съюз, като се има предвид, че Общността е страна по Рамковата конвенция на Световната здравна организация (СЗО) за контрол на тютюна, по този въпрос следва да бъдат направени различни промени. Тези промени следва да вземат предвид преобладаващата ситуация за всяко едно от различните тютюневи изделия.

(3) По отношение на цигарите режимът следва да бъде опростен, така че да се създадат неутрални условия за конкуренция на производителите, да се намали разделянето на пазарите на тютюн и да се подчертае значението на целите, свързани със здравеопазването. За тази цел понятието за най-търсената ценова категория следва да бъде заменено; минималните изисквания във връзка с цената следва да се отнасят до среднопретеглената продажна цена на дребно, като паричният минимум следва да е приложим за всички цигари. По подобни причини среднопретеглената продажна цена на дребно следва също да служи като отправна точка при измерването на значението на специфичния акциз в рамките на общата данъчна тежест.

(4) На държавите-членки следва да бъдат предоставени по-ефективни средства за налагане на специфични или минимални акцизи върху цигарите, за да се гарантира минимална парична сума при данъчното облагане.

(5) По отношение на фино нарязания тютюн, предназначен за свиване на цигари, минимумът на Общността следва да бъда изразен по начин, който да доведе до резултати, подобни на тези в областта на цигарите. За тази цел следва да се гарантира, че националните равнища на данъчно облагане са в съответствие с минимума, изразен като процент от цената на дребно, и минимума, изразен като фиксирана сума.

(6) Промените в цените и равнищата на акцизите са анализирани, по-специално за цигарите, като най-важна категория от тютюневите изделия, както и за фино нарязания тютюн, предназначен за свиване на цигари. Анализът показва, че все още има значителни разлики между държавите-членки, които може да смущават функционирането на вътрешния пазар. По-голямото сближаване между равнищата на данъчно облагане, прилагани в държавите-членки, би спомогнало за намаляване на измамите и контрабандата в рамките на Общността.

(7) По-голямото сближаване също би спомогнало за гарантирането на висока степен на защита на човешкото здраве. Равнището на данъчно облагане е основен фактор при определяне на цената на тютюневите изделия, която от своя страна влияе на навиците на потребителите по отношение на тютюнопушенето. Измамите и контрабандата подбиват променените под влияние на данъците равнища на цените на цигарите и фино нарязания тютюн, предназначен за свиване на цигари, и по този начин застрашават постигането на целите за контрол на тютюна.

(8) За да се постигне по-голямо сближаване и за да се намали потреблението, минималните равнища на данъчно облагане на Общността за цигарите и фино нарязания тютюн, предназначен за свиване на цигари, следва да бъдат увеличени.

(9) Преди това увеличение е необходимо минималните равнища за фино нарязания тютюн, предназначен за свиване на цигари, да се доближат до минималните равнища, приложими за цигарите, така че да се отчита по-добре степента на съществуващата конкуренция между двата продукта, отразена в наблюдаваните модели на потребление, както и техният еднакво вреден характер.

(10) За целите на въвеждането на единно и справедливо данъчно облагане определението за цигари, пури и пурети и друг тютюн за пушене следва да се преработи, така че съответно тютюневите ролки, които според тяхната дължина могат да се считат за две или повече цигари, да бъдат третирани като две или повече цигари за акцизни цели; вид пура, която в много отношения е подобна на цигара, се третира като цигара за акцизни цели; и тютюнът за пушене, който в много отношения е подобен на фино нарязан тютюн, предназначен за свиване на цигари, се третира като фино нарязан тютюн, предназначен за акцизни цели.

(11) За да се избегне намаляването на стойността на минималните равнища на акцизите в Общността върху пурите, пуретите и тютюните за пушене, различни от фино нарязан тютюн, предназначен за свиване на цигари, е необходимо увеличаване на минималните равнища, изразено като конкретна сума.

(12) Поради това Директиви 92/79/ЕИО, 92/80/ЕИО и 95/59/ЕО следва да бъдат съответно изменени,

ПРИЕ НАСТОЯЩАТА ДИРЕКТИВА:

Член 1

Директива 92/79/ЕИО се изменя, както следва:

(1) Член 2 се заменя със следното:

„Член 2

1. Държавите-членки гарантират, че акцизът (специфичен акциз и пропорционален акциз) върху цигарите представлява най-малко 57 % от среднопретеглената продажна цена на дребно на продаваните цигари. Този акциз не е по-нисък от 64 EUR за 1 000 къса независимо от среднопретеглената продажна цена на дребно.

Въпреки това държавите-членки, които налагат акциз от най-малко 101 EUR за 1 000 къса въз основа на среднопретеглената продажна цена на дребно, не е необходимо да спазват изискването за 57 %, изложено в първата алинея.

2. От 1 януари 2014 г. държавите-членки гарантират, че акцизът (специфичен акциз и пропорционален акциз) върху цигарите представлява най-малко 63 % от среднопретеглената продажна цена на дребно на продаваните цигари. Този акциз не е по-нисък от 90 EUR за 1 000 къса независимо от среднопретеглената продажна цена на дребно.

Въпреки това държавите-членки, които налагат акциз най-малко от 122 EUR за 1 000 къса въз основа на среднопретеглената продажна цена на дребно, не е необходимо да спазват изискването за 63 %, изложено в първата алинея.

3. Среднопретеглената продажна цена на дребно се определя на 1 януари всяка година чрез позоваване на годината n-1 въз основа на общото количество, пуснато за потребление, и цените с включени всички данъци.

4. Чрез дерогация от параграф 2 се прилагат втората и третата алинея от настоящия параграф.

Полша, Унгария и Словакия получават официално разрешение за въвеждане в сила на разпоредбите, необходими за спазването на параграф 2, най-късно до 31 декември 2014 г.; те прилагат тези разпоредби от 1 януари 2015 г.

Румъния, България, Литва, Естония и Латвия получават официално разрешение за въвеждане в сила на разпоредбите, необходими за спазването на параграф 2, най-късно до 31 декември 2015 г.; те прилагат тези разпоредби от 1 януари 2016 г.

5. Държавите-членки постепенно увеличават акцизите, за да постигнат изискванията, посочени в параграф 2, на датите, определени съответно в параграфи 2 и 4.

6. Комисията публикува веднъж годишно стойността на еврото в национални валути, която се прилага към сумите на общия минимален акциз.

Прилагат се валутните курсове, които се получават на първия работен ден на октомври и се публикуват в Официален вестник на Европейския съюз, и влизат в сила на 1 януари на следващата календарна година.“

(2) Член 2а се заменя със следното:

„Член 2а

1. Когато в дадена държава-членка настъпи промяна в среднопретеглената продажна цена на дребно на цигарите, чрез свеждане на акциза под равнищата, определени съответно в параграфи 1 и 2 от член 2, съответната държава-членка може да се въздържи от коригиране на акциза най-късно до 1 януари на втората година след годината на настъпване на промяната.

2. Когато дадена държава-членка увеличи ставката на данъка върху добавената стойност върху цигарите, тя може да намали акциза до размера, който, изразен като процент от среднопретеглената продажна цена на дребно, е равен на увеличението на ставката на данъка върху добавената стойност, също изразено като процент от среднопретеглената продажна цена на дребно, дори ако тази корекция води до намаляване на акциза под равнищата, изразени като процент от среднопретеглената продажна цена на дребно, определена съответно в параграфи 1 и 2 от член 2.

Въпреки това държавите-членки следва да повишат акциза отново, така че да постигнат най-малко тези равнища, не по-късно от 1 януари на втората година след годината, през която е направено намалението.“

(3) Член 4 се заменя със следното:

„Член 4

1. На всеки четири години Комисията представя на Съвета доклад и, в зависимост от случая, предложение относно ставките на акцизите, определени в настоящата директива, както и относно структурата на акцизите по смисъла на член 16 от Директива 95/59/ЕО на Съвета*.В доклада на Комисията се отчита правилното функциониране на вътрешния пазар, реалната стойност на равнищата на акцизите и по-широките цели на Договора.

2. Държавите.членки предоставят на Комисията всяка налична информация във връзка с доклада, посочен в параграф 1.

3. В съответствие с процедурата, посочена в член 24, параграф 2 от Директива 92/12/ЕИО** на Съвета, Комисията определя списък със статистически данни, които са необходими за доклада.

* ОВ L 291, 6.12.1995 г., стр. 40.

** ОВ L 76, 23.3.1992 г., стр. 1.“

Член 2

Директива 92/80/ЕИО се изменя, както следва:

(1) В член 3, параграф 1 се добавят следните алинеи от осма до единадесета:

„От 1 януари 2010 г. държавите-членки прилагат акциз върху фино нарязания тютюн за пушене, предназначен за свиване на цигари, най-малко от 38 % от продажната цена на дребно, включваща всички данъци и такси, и не по-нисък от 43 EUR за килограм.

От 1 януари 2014 г. държавите-членки прилагат акциз върху фино нарязания тютюн за пушене, предназначен за свиване на цигари, най-малко от 42 % от продажната цена на дребно, включваща всички данъци и не по-нисък от 60 EUR за килограм.

Държавите-членки следва постепенно да увеличават акцизите, за да постигнат новите минимални изисквания, посочени в деветата алинея, на 1 януари 2014 г.

От 1 януари 2010 г. акцизът, изразен като процент, като сума за килограм или за определен брой късове, следва най-малко да се равнява на следното:

(а) за пури или пурети 5 % от продажната цена на дребно, включваща всички данъци и такси, или 12 EUR за 1 000 къса или за килограм;

(б) по отношение на тютюна за пушене, различен от фино нарязан тютюн за пушене, предназначен за свиване на цигари, 20 % от продажната цена на дребно, включваща всички данъци и такси, или 22 EUR за килограм.“

(2) Член 4 се заменя със следното:

„Член 4

1. На всеки четири години Комисията представя на Съвета доклад и, при необходимост, предложение относно ставките на акцизите, определени в настоящата директива.

В доклада на Комисията се отчита правилното функциониране на вътрешния пазар, реалната стойност на ставките на акцизите и по-широките цели на Договора.

2. Държавите-членки предоставят на Комисията всяка налична информация във връзка с доклада.

3. В съответствие с процедурата, посочена в член 24, параграф 2 от Директива 92/12/ЕИО* на Съвета, Комисията определя списък със статистически данни, които са необходими за доклада.

* ОВ L 76, 23.3.1992 г., стр. 1.“

(3) Член 5, параграф 1 се заменя със следното:

„1. Комисията публикува веднъж годишно стойността на еврото в национални валути, която се прилага към сумите на акциза.

Прилагат се валутните курсове, които се получават на първия работен ден на октомври и се публикуват в Официален вестник на Европейския съюз, и влизат в сила на 1 януари от следващата календарна година.”

Член 3

Директива 95/59/ЕО се изменя, както следва:

(1) Член 3 се заменя със следното:

„Член 3

Изброените по-долу се считат за пури и пурети, ако като такива са годни и, с техните свойства и нормални очаквания на потребителите, са предназначени за пушене:

(а) цилиндричните тела от тютюн, обвити с покриващ лист от естествен тютюн;

(б) цилиндричните тела от тютюн с бленд пълнител и с горен обвиващ лист с естествения цвят на пура от възстановен тютюн, покриващ продукта изцяло, при необходимост включително и филтъра, но не и накрайника при пурите с накрайник, когато единичното им тегло, без филтър или мундщук, е най-малко 2,3 g и обиколката по продължение най-малко на една трета от дължината е не по-малка от 34 mm.”

(2) Член 4, параграф 2 се заменя със следното:

„2. Цилиндричните тела от тютюн, посочени в параграф 1, се разглеждат за целите на облагането с акциз като две цигари, ако без филтъра или мундщука са по-дълги от 9 cm, но не по-дълги от 12 cm, като три цигари, ако без филтъра или мундщука са по-дълги от 12 cm, но не по-дълги от 15 cm, и т.н.“

(3) Член 6 се изменя, както следва:

(а) в първия параграф терминът „1 милиметър“ се замества с термина „1,5 милиметра“;

(б) във втория параграф терминът „1 милиметър“ се замества с термина „1,5 милиметра“;

(4) Член 7, параграф 1 се заменя със следното:

„1. Изделия, съставени частично от вещества, различни от тютюн, но иначе отговарящи на критериите, изложени в член 3, се считат за пури или пурети.“

(5) Член 16 се заменя със следното:

„Член 16

1. Специфичният компонент на акциза не може да бъде по-малък от 10 % и по-голям от 75 % от сумата на общата данъчна тежест в резултат на натрупването на следното:

(а) специфичния акциз;

(б) пропорционалния акциз и данъка върху добавената стойност, наложени върху среднопретеглената продажна цена на дребно.

Среднопретеглената продажна цена на дребно се определя на 1 януари всяка година чрез позоваване на годината n-1 въз основа на общото количество пуснато за потребление и цените с включени всички данъци и такси.

2. Чрез дерогация от параграф 1, когато в дадена държава-членка настъпи промяна в среднопретеглената продажна цена на дребно на цигарите, чрез свеждане на специфичния компонент на акциза, изразен като процент от общата данъчна тежест, под 10 % или над 75 % от общата данъчна тежест, съответната държава-членка може да се въздържи от коригиране на размера на специфичния акциз най-късно до 1 януари на втората година след годината на настъпване на промяната.

3. Независимо от разпоредбите на член 8, параграф 1, всяка държава-членка може да изключва митническите задължения от основата за изчисляване на пропорционалния акциз върху цигарите.

4. Държавите-членки могат да налагат минимален акциз върху цигарите.“

(6) Член 17 се заличава.

Член 4

1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 31 декември 2009 г. Те незабавно съобщават на Комисията текста на посочените разпоредби и прилагат таблица на съответствията между разпоредбите и настоящата директива.

Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.

2. Държавите-членки съобщават на Комисията текста на основните разпоредби от националното законодателство, които те приемат в областта, обхваната от настоящата директива.

Член 5

Настоящата директива влиза в сила на двадесетия ден след публикуването си в Официален вестник на Европейския съюз .

Член 6

Адресати на настоящата директива са държавите-членки.

Съставено в Брюксел на […].година.

За Съвета

Председател

[1] ОВ L 316, 31.10.1992 г., стр.8, последно изменена с Директива 2002/10/ЕО (ОВ L 046, 16.2.2002 г., стр. 26)

[2] ОВ L 316, 31.10.1992 г., стр.10, последно изменена с Директива 2002/10/ЕО (ОВ L 046, 16.2.2002 г., стр. 26)

[3] ОВ L 291, 6.12.1995 г., стр. 40, последно изменена с Директива 2002/10/ЕО (ОВ L 046, 16.2.2002 г., стр. 26)

[4] COM(95)285 окончателен, 13.9.1995 г.

[5] COM(98)320 окончателен, 15.5.1998 г.

[6] COM(2001)133 окончателен, 14.3.2001 г.

[7] ОВ C , , стр. .

[8] ОВ C , , стр. .

[9] ОВ C , , стр. .

[10] ОВ L 316, 31.10.1992 г., стр. 8; Директива, последно изменена с Директива 2003/117/ЕО (ОВ L 333, 20.12.2003 г., стр. 49).

[11] ОВ L 316, 31.10.1992 г., стр. 10; Директива, последно изменена с Директива 2003/117/ЕО

[12] ОВ L 291, 6.12.1995 г., стр. 40 Директива, последно изменена с Директива 2002/10/ЕО (ОВ L 46, 16.2.2002 г., стр. 26).